Author: Институт перевода Библии
Date: 2022-09-30T19:43:14.889976+00:00

КъэбарышӀур: Апостол Паул апэрэ тхылъэу Тимофей фитхыгъэр

КъэбарышӀур: Апостол Паул апэрэ тхылъэу Тимофей фитхыгъэр

1. Апостол Паул апэрэ тхылъэу Тимофей фитхыгъэр

Апостол Паул апэрэ тхылъэу Тимофей фитхыгъэр

Апостол Паул апэрэ тхылъэу Тимофей фитхыгъэр

1. 1

2. 2

3. 3

4. 4

5. 5

6. 6

АПЭРЭШЪХЬ

АПОСТОЛ ПАУЛ АПЭРЭ ТХЫЛЪЭУ ТИМОФЕЙ ФИТХЫГЪЭР

ШӀуфэс

1^1Сэ сы Паул. ТымыкӀодэу тыкъэзгъэнэжьырэ Тхьэмрэ Зиусхьан Исус Христосэу тызщыгугъырэмрэ яунашъокӀэ Исус Христос иапостол сыхъугъ+. 2О, Тимофееу[*], шӀошъхъуныгъэ зэрэуиӀэм пае скъо шъыпкъэм фэдэ хъугъэм, мы тхылъыр къыпфэсэтхы. Тхьэу Ты лъапӀэмрэ Христос Исусэу ти Зиусхьанрэ анэшӀу къыпщарэфи, гукӀэгъу къыпфарэшӀи, гупсэф къыуарэт+.

Дин гъэсэкӀо нэпцӀхэр

3-4Сэ Македоние хэкум[*] сыкӀо зэхъум, сыкъызэрэолъэӀугъэм фэдэу, Ефес къалэм къыдан, цӀыфхэм Ӏоф пхэнджхэр арамыгъэшӀэнхэуи, тхыдэжъхэми, гъунэ зимыӀэ лӀэкъо зэтекӀхэми апымылъынхэуи цӀыф заулэмэ унашъо афэпшӀыным пае. Ащ фэдэ Ӏофхэм къарыкӀырэр зэнэкъокъуныгъэхэр ары. Тхьэм игухэлъэу шӀошъхъуныгъэмкӀэ зиӀоф зыгъэцакӀэрэм а Ӏофхэм яшӀуагъэ рагъэкӀырэп+. 5Мы унашъор зыкӀэтшӀырэр мыхъун зи зыдэзымышӀэжьырэ гу къабзэмрэ шӀошъхъуныгъэ шъыпкъэмрэ къакӀэкӀырэ шӀулъэгъур тиӀэ хъуныр ары+. 6ЦӀыф заулэхэр ахэмэ атекӀыгъэхэу, пкӀэ зимыӀэ зэнэкъокъухэм зафагъэзагъ+. 7Тэурат егъэджэкӀо пащэхэу залъытэми, къаӀохэрэри гушхокӀэ зытегущыӀэхэрэ Ӏофхэри ашӀэхэрэп.

8Хабзэр[*] зэрэдэгъур тэшӀэ, цӀыфыр хабзэм зэрэфыщытын фаем тетэу фыщытмэ+. 9Шъыпкъагъэ зиӀэ цӀыфхэм хабзэр зэрафамыгъэуцугъэр тэшӀэ, ау хабзэр зыфагъэуцугъэхэр мыхэр арых: хабзэм текӀыхэрэр, хабзэм пэуцухэрэр, Тхьэм шӀолӀыкӀ фызимыӀэхэр, псэкӀод зышӀэхэрэр, зыгу мыкъабзэхэр, Тхьэр зымыгъэлъапӀэхэрэр, ны-тыхэри зыукӀыхэрэр, цӀыф укӀакӀохэр,+
10-11зинэ зышӀэхэрэр, хъулъфыгъэхэм шъузпӀапкӀэу якӀуалӀэхэрэр, цӀыфхэр зыщэхэрэр, пцӀы зыусхэрэр, шыхьат нэпцӀ хъухэрэр, хэт щыщми къэбарышӀум тызфигъасэрэ Ӏофхэу тызщыгугъышъунэу щытхэм атемытхэр. А къэбарышӀоу щытхъушхо зиӀэр згъэӀунэу Тхьэу щытхъушхо зиӀэм спшъэ къырилъхьагъ+.

Паул Тхьэм игукӀэгъу пае щытхъу зэрэфишӀырэр

12Исус Христосэу, Ти Зиусхьанэу сиӀоф сшӀэнэу сэзгъэлъэкӀыгъэм щытхъу фэсэшӀы. Ащ цыхьэ къысфишӀи, мы Ӏофыр спшъэ къызэрэрилъхьагъэм пае, щытхъу фэсэшӀы+. 13Сэ ежь згъапцӀэщтыгъ, ицӀыфхэми къин язгъэщэчыщтыгъ, ежь сехъоныщтыгъэми, гукӀэгъу къысфишӀыгъ, сыда пӀомэ, шӀошъхъуныгъэ симыӀэу Ӏофхэу сшӀэщтыгъэхэр къызгурымыӀохэу сызекӀощтыгъэти ары+. 14Ау ти Зиусхьан ынэшӀу инэу сэ къысщифагъ, Христос Исус сыгу илъ зэрэхъугъэм паий, шӀошъхъуныгъэрэ шӀулъэгъурэ сыгу илъ хъугъэх+.

15Мы гущыӀэхэр шъыпкъэх, цӀыф пстэуми ахэр адэнхэуи яфэшъуаш: псэкӀод зышӀэхэрэр мыкӀодхэу къыгъэнэжьынхэм пае, Исус Христос мы дунаим къэкӀуагъ. Ахэмэ ащыщэу апэ итыр сэры+. 16Ау Исус Христос зэкӀэмэ апэу гукӀэгъу къызкӀысфишӀыгъэр сэ къызэрэздэзекӀорэмкӀэ ищэӀэгъэшхо къыгъэлъэгъонэуи ары, ежьыркӀэ шӀошъхъуныгъэ зиӀэ хъун цӀыфхэу мыкӀодыжьын щыӀэныгъэ зыгъотыщтхэм шапхъэ сафэхъунэуи ары. 17ЕгъэшӀэрэ пачъыхьэу, мылӀэжьыщтэу, цӀыфхэм амылъэгъоу, Тхьэ закъом мыкӀодыжьын лъытэныгъэшхомрэ щытхъушхомрэ ий. Амин.

18Скъо Тимофей, Тхьэм ежь игущыӀэхэу о къыохьылӀагъэу цӀыф заулэмэ агухэм къарилъхьэхи, къаригъэӀуагъэхэм[*] атетэу мы унашъор къыпфэсэшӀы. А гущыӀэхэм атетэу дзэлӀ дэгъур шӀоу зэрэзаорэм фэдэу,+
19шӀошъхъуныгъэ уиӀэу, угукӀэ мыхъун зи зыдэмышӀэжьэу, угу етыгъэу уиӀоф шӀэ. ЦӀыф заулэмэ агухэмкӀэ мыхъун зи зыдамышӀэжьыныр яӀэнэу зэрамыдагъэм пае, шӀошъхъуныгъэм игъогу текӀыжьыгъэх. 20Именейрэ Александрэрэ ащ фэдэ цӀыфхэм ащыщых. Ахэр шэйтаным сэ фэзгъэзагъэх[*], Тхьэр амыгъэпцӀэнэу зэрагъэшӀэным пае+.

ЯТӀОНЭРЭШЪХЬ

Тхьэм уелъэӀуныр

2^1ЗэкӀэмэ анахьэу сышъолъэӀу, цӀыф пстэуми апае Тхьэм шъуелъэӀу, ӀэпыӀэгъу афэхъунэуи шъуелъэӀу, шӀугъэ аригъэгъотынэуи шъуелъэӀу, Тхьэми щытхъу фэшъушӀ. 2Тхьэм шӀолӀыкӀ фытиӀэу, гукъэбзагъэкӀи, самбырэу ыкӀи гупсэфэу тыпсэушъуным пае, пачъыхьэхэмрэ тетыгъо зиӀэхэмрэ Тхьэм шъуафелъэӀу. 3Ар дэгъу, Тхьэу тымыкӀодэу тыкъэзгъэнэжьырэми ар игъоу елъытэ+. 4Ежь цӀыф пстэури мыкӀодхэу къыгъэнэжьынхэуи, шъыпкъагъэр зэрагъэшӀэнэуи шӀоигъу+. 5Сыда пӀомэ, Тхьэр зы, Тхьэмрэ цӀыфхэмрэ азыфагу зэгъэшӀужьакӀоу дэтыр зы, ар цӀыфэу Христос Исус ары+. 6Ащ ыпсэ шъхьэщэфыжьэу цӀыф пстэуми апае ытыгъ. Исус аущтэу игъо дэдэм тефэу, Тхьэм игухэлъ ыгъэшъыпкъэжьыгъ+. 7Джы Христос ехьылӀэгъэ къэбарышӀур згъэӀунэуи, апостол сыхъунэуи Тхьэм сызкӀигъэнэфагъэр шӀошъхъуныгъэмрэ шъыпкъэмрэ якъэбар хымэ лъэпкъхэм язгъэшӀэнэу ары – сэ шъыпкъэр къэсэӀо, пцӀы сыусырэп+.

8ЛӀыхэр тыдэкӀи Тхьэм елъэӀунхэу сыфай, гукъэбзагъэкӀи аӀэхэр аӀэтызэ, мыгубжыхэу, Тхьэми емыхъырэхъышэхэу.

9Ащ нэмыкӀэу бзылъфыгъэхэри укӀытэ ахэлъэу, хэбзэшӀум тетэу, екӀоу зафэпэнэу сыфай. Шъхьац благъэкӀи, дышъэмкӀи, налмэс-налкъутэхэмкӀи, щыгъын лъапӀэхэмкӀи замыгъэкӀэракӀэу,+
10шӀушӀагъэхэмкӀэ зарэгъэкӀэракӀ, «Тхьэм шӀолӀыкӀ фытиӀэу тэпсэу» зыӀорэ бзылъфыгъэхэм зэряфэшъуашэм фэдэу.

11Бзылъфыгъэм зи ымыӀоу, ӀорышӀэу, Тхьэм иӀофхэр зэригъэшӀэнхэ фае+. 12Бзылъфыгъэм Тхьэм иӀофхэр цӀыфхэм аригъэшӀэнхэуи, лӀы горэм тетыгъо фыриӀэнэуи сыдэрэп. Зи ымыӀоу псэун фае+. 13Сыда пӀомэ, Тхьэм апэу къыгъэхъугъэр Адэм ары, етӀанэ – Хьао+. 14Блэм зыкъезгъэгъэпцӀагъэри Адэм арэп, бзылъфыгъэр ары нахь. Аущтэу бзылъфыгъэр Тхьэм игъогу текӀыгъ+. 15Ау шӀошъхъуныгъэ, шӀулъэгъу къэбзагъэ ыгу илъ зэпытхэу бзылъфыгъэр хэбзэшӀум тетэу щыӀэмэ, сабый къызэрэфэхъурэмкӀэ мыкӀодэу къэнэжьыщт.

ЯЩЭНЭРЭШЪХЬ

Чылыс зэӀукӀэм иӀэшъхьэтет ишэн зыфэдэн фаер

3^1Мы гущыӀэхэр шъыпкъэх: чылыс зэӀукӀэм иӀэшъхьэтет[*] хъунэу зыгорэм шӀоигъомэ, Ӏофэу зыуж итыр Ӏоф дэгъу+. 2Ӏэшъхьэтетыр хэти зэригъэмысэн зыбгъодэмылъэу, зы шъуз нахь зимыӀэу[*], щэӀэныгъи гулъыти зиӀэу, хэбзэшӀум тетэу, хьакӀэхэр зыгъэлъапӀэу, цӀыфхэм шъыпкъагъэр язгъэшӀэн зылъэкӀырэ лӀын фае+. 3Ащ нэмыкӀэуи ешъуакӀоу е лӀы Ӏэлмэ хъущтэп, ау Ӏасэу, мыцӀэцӀалэу, мылъкум кӀэмыхъопсэуи псэун фае+. 4Иунагъо дэгъоу зэрихьэу, ибынхэм лъытэныгъэ къызфаригъэшӀэу, ыгъэӀорышӀэнхэ фае. 5Сыда пӀомэ, ежь иунагъо зезымыхьэшъурэр Тхьэм ичылыс зэӀукӀэ сыдэущтэу кӀэлъыплъэшъуна? 6Ӏэшъхьэтетыр шӀошъхъуныгъэ зиӀэ хъугъакӀэхэм ащыщмэ хъущтэп. Армырмэ зышӀошӀыжьынышъ, шэйтаныр мысэ зэрэхъугъэм фэдэу, ари мысэ хъущт. 7ЦӀыфхэр ӀаекӀэ къытемыгущыӀэнхэм, шэйтаным ихъытыу имыфэным пае, чылыс зэӀукӀэм щымыщхэри шыхьат дэгъу зыфэхъурэ лӀын фае+.

Чылыс зэӀукӀэм иӀэпыӀэгъухэм яшэн зыфэдэн фаер

8Ащ фэдэу чылыс зэӀукӀэм иӀэпыӀэгъухэри[*] лъытэныгъэ зифэшъуашэхэу, бзэгуитӀу зыӀумылъхэу, сэнэпсым емынэцӀхэу, мылъкуми кӀэмыхъопсырэ лӀыхэу псэунхэ фае+. 9АгухэмкӀи мыхъун зи зыдамышӀэжьэу, шӀошъхъуныгъэм ишъэф аӀыгъын фае. 10Ау ыпэ рапшӀэу яшъыпкъагъэ жъугъэунэфын фае. Ахэр зыми зэригъэмысэнхэ щымыӀэмэ, ӀэпыӀэгъухэм ащыщ орэхъух.

11Ащ фэдэу а ӀэпыӀэгъухэм яшъузхэри лъытэныгъэ зифэшъуашэхэу, нэмыкӀ цӀыфхэм ӀаекӀэ атемыгущыӀэхэу, щэӀагъэ зиӀэхэу, лъэныкъо пстэумкӀи узщыгугъышъун цӀыфынхэ фае+.

12ӀэпыӀэгъур зы шъуз нахь зимыӀэу, илъфыгъэхэмрэ иунагъорэ дэгъоу зезыхьэрэ лӀын фае. 13ӀэпыӀэгъухэу зиӀоф дэгъоу зыгъэцэкӀагъэхэм лъытэныгъэ агъоты, Христос ИсускӀэ шӀошъхъуныгъэу яӀэм гушхокӀэ тегущыӀэнхэ алъэкӀыщт.

Шъэфэу тишӀошъхъуныгъэ хэлъыр

14Бэ темышӀэу уадэжь сыкъэкӀонэу сыгугъэу, мы тхылъыр къыпфэсэтхы. 15Сыкъэгужъомэ, Тхьэм иунагъо щыщхэр зэрэзекӀонхэ фаер мы тхылъым уигъэшӀэщт. Тхьэм иунагъо щыщхэр щыӀэныгъэ зиӀэ Тхьэм ичылыс зэӀукӀ ары. А чылыс зэӀукӀэр ары шъыпкъагъэр зытет пкъэури лъапсэри. 16ШъыпкъэмкӀэ, шъэфэу тишӀошъхъуныгъэ хэлъыр[*] ины: Тхьэр цӀыфэу къэлъэгъуагъ. Тхьэм ы Псэ ЛъапӀэ ащ ишъыпкъагъэ къыгъэшъыпкъэжьыгъ. МэлэӀичхэм заригъэлъэгъугъ. Ежь фэлажьэхэрэм ежь икъэбар хымэ лъэпкъхэм арагъэӀугъ. Дунаим тет цӀыфхэм ежьыркӀэ шӀошъхъуныгъэ яӀэ хъугъэ. Щытхъушхо иӀэу Тхьэм ар уашъом дихьыежьыгъ+.

ЯПЛӀЭНЭРЭШЪХЬ

ЦӀыфыбэ шӀошъхъуныгъэм игъогу зэрэтекӀыжьыпэщтыр

4^1Тхьэм ы Псэ ЛъапӀэ нафэу къеӀо, дунаим иаужырэ лъэхъанхэм цӀыфыбэ шӀошъхъуныгъэм игъогу зэрэтекӀыжьыпэщтыр. ЦӀыфхэр дэзыхьыхырэ джынэхэми, джынапцӀэхэм Ӏофхэу зыфагъасэхэрэми агоуцощтых+. 2ДжынапцӀэхэм цӀыфхэр зыфагъасэрэ Ӏофхэр ахэзгъахьэхэрэр нэпитӀу зиӀэ цӀыфхэр ары. Ахэмэ шӀури ери зэхадзыжьын амылъэкӀэу гъучӀ плъыгъэмкӀэ агухэм тамыгъэ ядзыгъэм фэдэщт. 3Къэщэн-дэкӀонымрэ гъэнэфэгъэ гъомлапхъэр шхынхэмрэ мыхъун Ӏофхэу а пцӀыусхэм цӀыфхэм араӀо. Ау Тхьэм а гъомлапхъэхэр къыгъэхъугъэх, шӀошъхъуныгъэ зиӀэхэу, шъыпкъэр зышӀэхэрэм Тхьэм щытхъу фашӀэу ахэр ашхынхэм пае,+
4сыда пӀомэ, Тхьэм къыгъэхъугъэ пстэури шӀу. Тхьэм щытхъу фэпшӀэу къапштэмэ, зи хэбдзыжьын ищыкӀагъэп,+
5сыда пӀомэ, Тхьэм игущыӀэхэмкӀэ, Тхьэм узэрелъэӀурэмкӀэ ар къабзэ мэхъу+.

Исус Христос шӀоу узэрэфэлэжьэщтыр

6Мы Ӏофхэр тшыхэм агурыбгъаӀомэ, ащыгъум шӀошъхъуныгъэм игущыӀэхэмкӀи, тишӀошъхъуныгъэ тызфигъасэрэ ӀофышӀухэу узтетхэмкӀи лъэкӀ зэбгъэгъотэу, Исус Христос шӀоу фэлажьэхэрэм уащыщ. 7Тхьэм ишӀолӀыкӀ зыхэмылъ мышъо-мыл тхыдэжъхэм защыдзый. Ау Тхьэм шӀолӀыкӀ фызэрэуиӀэным ыуж ит+. 8Пкъыр ебгъэсэным шӀуагъэ къыхэкӀы, ау Тхьэм шӀолӀыкӀ фыуиӀэным сыд фэдэ лъэныкъокӀи ишӀуагъэ къэкӀо, сыда пӀомэ, Тхьэм шӀолӀыкӀ фыуиӀэным джырэ щыӀэныгъэмрэ къэкӀощт щыӀэныгъэмрэ апае шӀум ущегъэгугъы.

9А гущыӀэхэр шъыпкъэх, цӀыф пстэуми ахэр адэнхэр яфэшъуаш+. 10Тыулэузэ, тишъыпкъэу тызкӀэлажьэрэр цӀыф пстэури, зэкӀэмэ анахьэу шӀошъхъуныгъэ зиӀэхэр, мыкӀодхэу къэзгъэнэжьырэ Тхьэу щыӀэныгъэ зиӀэм тызэрэщыгугъырэр ары+.

11Мы ӀофхэмкӀэ цӀыфхэм унашъо афэшӀ, ахэри агурыгъаӀу. 12УиныбжьыкӀагъэ пае зыми нэмыплъ къызэремыгъэт, ау гущыӀэхэмкӀи, зекӀуакӀэмкӀи, шӀулъэгъумкӀи, шӀошъхъуныгъэмкӀи, гукъэбзагъэмкӀи шӀошъхъуныгъэ зиӀэхэм шапхъэ афэхъу+. 13Сэ сыкъакӀофэ, Тхьэм игущыӀэ тхыгъэхэм[*] цӀыфхэм апашъхьэ укъызэряджэщтми, цӀыфхэм зэрагурыбгъэӀощтми, зэрябгъэшӀэщтми апылъ. 14Тхьэм ынэшӀу къыпщифэнэу чылыс зэӀукӀэм инахьыжъхэм[*] аӀэхэр о пшъхьэ къытыралъхьэхэзэ, Тхьэм ежь игущыӀэхэр о къыохьылӀагъэу ахэмэ агухэм къарилъхьэхи, къызарегъаӀохэ ужым, Тхьэм ы Псэ ЛъапӀэм лъэкӀэу къыуитыгъэр умыгъэпсэуалъэу къэмыгъан+.

15Мы Ӏофхэм апылъ, уапэкӀэ зэребгъэхъурэр зэкӀэмэ нафэ афэхъуным пае, а Ӏофхэм ауж ит зэпыт. 16Зыфэсакъыжь, Ӏофхэу цӀыфхэр зыфэбгъасэхэрэми ябгъашӀэхэрэми афэсакъ. А Ӏофхэм унаӀэ атегъэт зэпыт. Аущтэу пшӀымэ, къыодэӀурэ цӀыфхэр мыкӀодхэу къэбгъэнэжьыщтых, о пшъхьи мыкӀодэу къэбгъэнэжьыщт.

ЯТФЭНЭРЭШЪХЬ

Шъузабэхэр, нахьыжъхэр, унэӀутхэр

5^1Шынахьыжъым уфэмыгубж, ау тым фэдэу гурыгъаӀу; кӀалэхэми пшыхэм узэрафыщытым фэдэу афыщыт;+
2бзылъфыгъэ нахьыжъхэми ныхэм узэрафыщытым фэдэу афыщыт, бзылъфыгъэ ныбжьыкӀэхэми шыпхъухэм узэрафыщытым фэдэу гукъэбзэ закӀэкӀэ афыщыт.

3Шъузабэу зизэкъо дэдэхэм лъытэныгъэ афэшӀ. 4Шъузабэ горэм лъфыгъэхэри ахэмэ къакӀэхъухьагъэхэри иӀэхэмэ, ежьхэм яунагъо лъытэныгъэ фашӀынэу ыпэ рапшӀэу зэрарэгъашӀ, ятэ-янэхэм къафашӀагъэри афарэшӀэжь, сыда пӀомэ, ар Тхьэм игуап+. 5Шъузабэу зизэкъо дэдэу къэнагъэр Тхьэм щэгугъы, чэщи мафи Тхьэр къыдэӀэпыӀэнэу елъэӀу зэпыт. 6Ау шъузабэу зызэригъэтхъэжьыным нэмыкӀ емыгупшысэрэр, псауми, лӀагъэм фэд+. 7ШӀошъхъуныгъэ зиӀэхэр зыми зэригъэмысэнхэ щымыӀэным пае, мы Ӏоф пстэумкӀи унашъо афэшӀ. 8Ау цӀыфэу зиунэкъощхэм, зэкӀэмэ анахьи иунэ исхэм, алъымыплъэрэм ишӀошъхъуныгъэ ыгъэпцӀыгъ. Ар шӀошъхъуныгъэ зимыӀэм нахьи нахь дэижь.

9Шъузабэхэм ацӀэхэр зэрыт тхылъым зыцӀэ ратхэн фаер зыныбжь тӀокӀищым нэсыгъэу, зэ нахь дэмыкӀуагъэу, 10зишӀушӀагъэхэмкӀэ цӀыфхэр шыхьат зыфэхъурэр ары: гущыӀэм пае, бын зыпӀугъэу, хьакӀэхэр зыгъэлъэпӀагъэу, Тхьэм ицӀыф лъапӀэхэм[*] алъакъохэр афэзытхьакӀыгъэу[*], гузэжъогъу хэтхэм адэӀэпыӀагъэу, шӀушӀэгъэ пстэуми апылъыгъэ шъузабэр ары+.

11Шъузэбэ ныбжьыкӀэхэм ацӀэхэр а тхылъым имытхэх. Сыда пӀомэ, хъопсэн агу къихьэмэ, Христос акӀыб къыфагъазэзэ, дэкӀожьынхэм енэцӀыщтых. 12Аущтэу гущыӀэ пытэу Христос ратыгъэр зэрамыгъэцэкӀагъэм пае, мысэ хъущтых. 13Ащ нэмыкӀэуи, а шъузэбэ ныбжьыкӀэхэм Ӏоф амышӀэу унэ ихьэ-икӀэу къакӀухьэу яхабз. Ӏоф зэрамышӀэрэм изакъоп, Ӏоржъорхэу, яӀоф зыхэмылъым яӀоф халъхьэу, амыӀуапхъэхэри аӀох+. 14Арышъ, шъузэбэ ныбжьыкӀэхэр дэкӀожьынхэу, быни къакӀэхъонэу, яунагъуи зэрахьанэу, джэгъогъоу шэйтаныр ӀаекӀэ атегущыӀэнэу игъо рамыгъэфэнэу сыфай+. 15Сыда пӀомэ, ахэмэ ащыщхэр гъогу занкӀэм текӀыхи, шэйтаным игъогу техьагъэх.

16ШӀошъхъуныгъэ зиӀэ бзылъфыгъэ горэм иунэ шъузабэхэр исхэмэ, ар ахэмэ алъыплъэн фае. Чылыс зэӀукӀэм ахэр хьылъэ фэрэмыхъух, шъузабэу зизэкъо дэдэхэм чылыс зэӀукӀэр ӀэпыӀэгъу афэхъуным пае.

17Чылыс зэӀукӀэр дэгъоу зезыхьэхэрэ нахьыжъхэм лъытэныгъэ нахьыбэ яфэшъуаш, зэкӀэмэ анахьэу Тхьэм игущыӀэхэр цӀыфхэм язгъэӀухэу, язгъашӀэхэрэр ары+. 18Сыда пӀомэ, Тхьэм игущыӀэ тхыгъэхэм арыт: «Цум лэжьыгъэр ыӀо зыхъукӀэ, ыжэ зэтемыпх», ыкӀи «ЛэжьакӀом илэжьапкӀэ ыгъотынэу ифэшъуаш»+. 19ШыхьатитӀум е шыхьатищым къаӀорэмкӀэ гъэшъыпкъагъэ мыхъумэ, зыгорэм чылыс зэӀукӀэм инахьыжъхэм ащыщ горэ зэригъэмысэрэр умыдэ+. 20ПсэкӀод зышӀэхэрэм зэкӀэмэ апашъхьэ ащыгурыгъаӀу, адрэхэр щынэнхэм пае+.

21Тхьэм, Зиусхьан Исус Христос, Тхьэм къыхихыгъэ мэлэӀичхэм апашъхьэ пытэу унашъо къыщыпфэсэшӀы, къыпшӀошӀырэ пхэнджыгъэ Ӏоф хэмылъэу, зыгорэм ылъэныкъокӀи удимыхьыхэу, мы Ӏоф пстэури гъэцакӀэ.

22ЦӀыф горэ Зиусхьаным фэлэжьэнэу бгъэнэфэным пае, о пӀэхэр ышъхьэ теплъхьанхэм удэмыгузажъу. НэмыкӀ цӀыфхэм япсэкӀодхэм уиӀахь ахэмылъхь. Гукъэбзагъэ зигъэӀэ зэпыт+.

23Псы закъоп узэшъощтыр, ау уныбэрэ бэрэ къыпфакӀорэ узхэмрэ апае сэнэпс тӀэкӀу ешъу+.

24ЦӀыф заулэмэ япсэкӀодшӀагъэхэр нэрылъэгъух, а цӀыфхэри унэшъо шӀыпӀэм нэмысхэзэ мысэ мэхъух. НэмыкӀ цӀыфхэм япсэкӀодшӀагъэхэр ауж итхэу, ыужкӀэ нэрылъэгъу мэхъух. 25Ащ фэдэу шӀушӀагъэхэри нафэх. ШӀушӀагъэхэу мынэрылъэгъугъэхэри гъэбылъыгъэу къэнэжьышъущтхэп.

ЯХЭНЭРЭШЪХЬ

6^1УнэӀутыгъэм ибжь зэкӀэ зытелъхэм лъытэныгъэ пстэури ятхьэматэхэм яфэшъуашэу алъытэн фае, цӀыфхэр Тхьэм ыцӀэрэ тишӀошъхъуныгъэ тызфигъэсэрэ Ӏофхэмрэ ямыхъонынхэм пае+. 2ШӀошъхъуныгъэ зыгу илъ тхьэматэхэр зиӀэ унэӀутхэм зэрэзэкъошхэм пае, ятхьэматэхэм нэмыплъ арарэмыт, ау джыри нахьышӀужьэу афэлэжьэнхэ фае. Сыда пӀомэ, Ӏофэу ашӀэрэм ишӀуагъэ зэкӀырэр шӀошъхъуныгъэ зиӀэхэу шӀу алъэгъухэрэр ары. Мы Ӏофхэр унэӀутхэм ягъашӀэх, афэгъэпыт+.

ЦӀыф заулэм адрэхэр зыфагъасэрэ Ӏоф пхэнджхэмрэ мылъку кӀэхъопсынымрэ яхьылӀагъ

3Зыгорэ Ӏоф пхэнджхэм шъуафигъасэу, ти Зиусхьан Исус Христос игущыӀэхэу тызщыгугъышъущтхэм атемытмэ, Тхьэм шӀолӀыкӀ фытиӀэным ехьылӀагъэу тишӀошъхъуныгъэ тызфигъэсэрэ Ӏофхэми атемытмэ,+
4а цӀыфым зышӀошӀыжьы ыкӀи зи зэхишӀыкӀырэп. Ар гущыӀэхэмкӀэ зэнэкъокъунымрэ зэщыхьанымрэ афалӀэ. А Ӏофхэм къарыкӀхэрэр шъугъоныр, зэмызэгъыныр, нэмыкӀ цӀыфхэм ӀаекӀэ атегущыӀэныр, зым адрэм гуцафэ фишӀыныр,+
5зиакъыл зэщыкъуагъэу, шъыпкъагъэм пэчыжьэ цӀыфхэм язэщыхьанэу пкӀэ зимыӀэр ары. Тхьэ гъэлъэпӀэныр чарэ къэкӀуапӀ ашӀошӀы. Ащ фэдэхэм защыдзый+.

6Шъыпкъэ сэӀо, цӀыф горэ иӀэм рыразэмэ, Тхьэм шӀолӀыкӀ фиӀэмэ, шӀуагъэу ащ хэлъыр ины+. 7Сыда пӀомэ, дунаим тыкъызытехьэм, зи къыздэтхьыгъэп, дунаим тызытекӀыжьыкӀи зи тетхын тлъэкӀыщтэп+. 8Ау гъомылэу тшхыщтымрэ щыгъынхэмрэ тиӀэхэмэ, ахэмэ тарырэзэщт+. 9Ау баи хъунхэу фаехэр псэкӀодшӀэным фыдэзыхьыхын Ӏофым хэфэх, шэйтанми ӀэкӀэфэх. ПкӀэ зимыӀэ хъуапсэу зиягъэ къакӀохэу, цӀыфхэри зыгъэунэхъухэу, кӀодыпӀэм зыӀэпызыщэхэрэм а цӀыфхэр аубытых+. 10Сыда пӀомэ, бзэджэгъэ пстэури къызхэкӀырэр ахъщэр шӀу плъэгъуныр ары. ЦӀыф заулэ ахъщэм кӀэхъопсэу, шӀошъхъуныгъэм игъогу текӀыхи, гухэкӀ Ӏаджи къызфахьыжьыгъ+.

ШӀошъхъуныгъэм шӀоу фэлажь

11Ау о, Тхьэм ицӀыф, а Ӏофхэм защыдзый. Шъыпкъагъэр, Тхьэм шӀолӀыкӀ фыуиӀэныр, шӀошъхъуныгъэр, шӀулъэгъур, теубытагъэр, гушъэбэныгъэр угу зэрилъынхэм ауж ит+. 12ШӀошъхъуныгъэм шӀоу узэрэфэлэжьэным пылъ. МыкӀодыжьын щыӀэныгъэ зэгъэгъот; сыда пӀомэ, шыхьатыбэмэ апашъхьэ[*] шӀошъхъуныгъэ зэрэуиӀэм шӀоу шыхьат укъызыфэхъум, ар бгъотынэу Тхьэр къыоджагъ+. 13Тхьэу зэкӀэми щыӀэныгъэ къязытырэм ыпашъхьэрэ, Христос Исусэу Понтый Пилат зэхихэу шъыпкъагъэм шыхьат дэгъу фэхъугъэм ыпашъхьэрэ, пытэу унашъо къыпфэсэшӀы:+
14зи уимылажьэу, зыми узэригъэмысэни щымыӀэу, тиунашъо гъэцакӀэ, ти Зиусхьан Исус Христос дунаим къызыкӀожьыщт мафэм нэсыфэ. 15Игъо къызыскӀэ, Тхьэм а мафэр къыгъэлъэгъощт – Тхьэу щытхъушхо зиӀэу, лъэкӀышхо зиӀэ закъор, пачъыхьэхэм я Пачъыхьэжь, тхьэматэхэм я Тхьэмэтэжь+. 16Ежь Тхьэ закъор ары мылӀэжьыщтыр, узэмыкӀолӀэшъущт нэфынэми хэтыр. ЦӀыфхэм ащыщэу зыми ар ынэкӀэ ылъэгъугъэп, ылъэгъуни ылъэкӀыщтэп. Лъытэныгъэшхори мыкӀодыжьын лъэкӀышхори ий. Амин.

17Мы дунаим баи щыхъугъэхэр зашӀомышӀыжьынэуи, мылъку нэпцӀым щымыгугъыхэу, Тхьэм нахь щыгугъынхэуи унашъо афэшӀ. Сыда пӀомэ, тызгъэтхъэжьынэу зэкӀэ икъоу къытэзытырэр Тхьэр ары+. 18ШӀушӀэным пылъынхэуи, шӀушӀэнымкӀэ баи хъунхэуи, ямылъку шъхьамысыжьхэу, яӀэм щыщ ягуапэу нэмыкӀ цӀыфмэ аратынэуи унашъо афэшӀ+. 19Аущтэу ашӀымэ, мылъкушхо зыфаугъоижьыгъэу мэхъу. МыкӀодыжьын щыӀэныгъэ зэрагъэгъотыным пае, а мылъкушхор къэкӀощт дунаим лъапсэ щафэхъу.

20О, Тимофей, Ӏофэу Тхьэм ппшъэ къырилъхьагъэм фэсакъ. Тхьэм ишӀолӀыкӀ зыхэмылъ гущыӀэ мыщыухэмрэ пэгущыӀэныгъэу пцӀыкӀэ шӀэныгъэ зыфаӀохэрэмрэ защыдзый+. 21Сыда пӀомэ, «А шӀэныгъэр тиӀ», зыфаӀожьэу, цӀыф заулэ шӀошъхъуныгъэм игъогу текӀыгъ. Тхьэм ынэшӀу къыпщерэф. Амин+.

* 1:2 Тимофей – еплъ Кол. 1:1.

* 1:3 Македоние хэкур – еплъ 1 Фесс. 1:7.

* 1:8 хабзэр – Мусэ и Тэурат хабз ары.

* 1:18 Тхьэм ежь игущыӀэхэу о къыохьылӀагъэу цӀыф заулэмэ агухэм къарилъхьэхи, къаригъэӀуагъэхэр – чылыс зэӀукӀэм ипегъымбархэм аӀэхэр Тимофей ышъхьэ тыралъхьэхэзэ, Тхьэм фэлэжьэнэу загъэнафэм, Тхьэм ахэмэ агухэм а гущыӀэхэр къарилъхьэхи, къаригъэӀуагъ.

* 1:20 Ахэр шэйтаным сэ фэзгъэзагъэх – а лӀитӀур чыристанхэм язэкъошныгъэ зэрэхагъэкӀыжьыгъэхэм пае, шэйтаным илъэкӀэу цӀыфхэр зыгъэкӀодхэрэм ыӀэчӀэгъ чӀэтхэ хъугъэх.

* 3:1 Ӏэшъхьэтет – алыджыбзэм щыщ гущыӀэу «Ӏэшъхьэтетэу» ыкӀи «зынаӀэ Ӏофхэм атезгъэтэу» зыфаӀорэм етӀанэ мэхьанэу «епископыр» иӀэ хъугъэ.

* 3:2, 12 зы шъуз нахь зимыӀэу – е зэ нахь къэзымыщагъэу.

* 3:8 ӀэпыӀэгъухэр – мы гущыӀэм мэхьанэу «дьяконыр» иӀэ хъугъэ.

* 3:16 тишӀошъхъуныгъэ шъэфэу хэлъыр – тишӀошъхъуныгъэ икъэбархэу Тхьэм цӀыфхэм пасэм аримыгъэшӀагъэхэу, джы къафигъэнэфагъэхэр ары.

* 4:13 Тхьэм игущыӀэ тхыгъэхэр – джуртхэм ятхылъ лъапӀэхэр ары зыфиӀохэрэр: Тэурат, Орэд ЛъапӀэхэр (Сэбур), пегъымбархэм атхыгъэ тхылъхэри, нэмыкӀхэри.

* 4:14 нахьыжъхэр – чылыс зэӀукӀэм фэлажьэрэ тхьэматэхэр ары. Еплъ Апостол. 11:30.

* 5:10 Тхьэм ицӀыф лъапӀэхэр – ИсускӀэ шӀошъхъуныгъэ зиӀэхэр ары.

* 5:10 алъакъохэр афэзытхьакӀыгъэу – а лъэхъаным хьакӀэ горэ унэм къызихьэкӀэ, унэӀут горэм хьакӀэм ылъакъохэр фитхьакӀыхэу хабзэ яӀагъ.

* 6:12 шыхьатыбэмэ апашъхьэ – ар зыхъугъэр чылыс зэӀукӀэм итхьэматэхэм Тимофей Тхьэм фэлэжьэнэу загъэнэфагъэр ары.

+ 1:1 Кол. 1:27

+ 1:2 Апостол. 16:1, Фил. 2:22, 2 Тим. 1:2, 2 Иуан 1:3

+ 1:4 1 Тим. 4:7, 2 Тим. 4:4, Тит 1:14, Тит 3:9

+ 1:5 Рим. 12:9, 2 Тим. 2:22
+ 1:6 1 Тим. 6:21, Тит 1:10
+ 1:8 Рим. 7:16
+ 1:9 Гал. 5:23
+ 1:11 Тит 1:3
+ 1:12 Апостол. 9:22, Фил. 4:13
+ 1:13 Апостол. 8:3, Апостол. 3:17
+ 1:14 Рим. 5:20

+ 1:15 1 Тим. 3:1, 1 Тим. 4:9, 2 Тим. 2:11, Тит 3:8, Маттэ 9:13, Марк 2:17

+ 1:18 1 Тим. 4:14, 2 Кор. 10:4, 2 Тим. 2:2-4
+ 1:20 2 Тим. 2:17, 2 Тим. 4:14, 1 Кор. 5:5
+ 2:3 1 Тим. 5:4
+ 2:4 2 Пет. 3:9, Тит 1:2, Тит 2:11
+ 2:5 Гал. 3:20
+ 2:6 Маттэ 20:28, Тит 1:3

+ 2:7 Апостол. 9:15, Рим. 1:5, Гал. 1:15-16, Ефес 3:7-8, 2 Тим. 1:11, Рим. 9:1, 2 Кор. 11:10

+ 2:9 1 Пет. 3:3-4
+ 2:11 Тит 2:5
+ 2:12 1 Кор. 14:34
+ 2:13 УблапӀэ 2:7, УблапӀэ 2:22

+ 2:14 УблапӀэ 3:6, УблапӀэ 3:13, 2 Кор. 11:13

+ 3:1 1 Тим. 1:15, 2 Тим. 2:11, Тит 3:8

+ 3:2 Тит 1:6-9

+ 3:3 Тит 3:2, Маттэ 6:19, 1 Тим. 6:9, Евр. 13:5

+ 3:7 2 Тим. 2:26
+ 3:8 Апостол. 6:3, 1 Пет. 5:2, Тит 1:7
+ 3:11 Тит 2:3

+ 3:16 Иуан 1:14, 1 Иуан 4:2, 2 Иуан 1:7, Евр. 2:14, Марк 16:19, Лука 24:51, Апостол. 1:9

+ 4:1 1 Иуан 2:18, 2 Тим. 3:1, 1 Иуан 4:6, Якъуб 3:15, 2 Пет. 2:1, Ӏоф. 2:24

+ 4:3 Рим. 14:2, Кол. 2:16, Кол. 2:21

+ 4:4 УблапӀэ 1:31, Марк 7:15-16, Апостол. 10:15, Тит 1:15

+ 4:5 УблапӀэ 1:25
+ 4:7 1 Тим. 1:4, 2 Тим. 2:16
+ 4:9 1 Тим. 1:15, 2 Тим. 2:11, Тит 3:8
+ 4:10 Фил. 1:30, Кол. 1:29

+ 4:12 Тит 2:15, 1 Пет. 5:3, Фил. 3:17, 2 Фесс. 3:9, Тит 2:7

+ 4:14 1 Тим. 1:18, Апостол. 6:6, 1 Тим. 5:22, 2 Тим. 1:6

+ 5:1 Тит 2:6
+ 5:4 1 Тим. 2:3
+ 5:6 Ӏоф. 3:1
+ 5:10 Иуан 13:14, Апостол. 9:36
+ 5:13 2 Фесс. 3:11
+ 5:14 1 Кор. 7:9, Тит 2:8
+ 5:17 Рим. 12:8, 1 Фесс. 5:12

+ 5:18 Хэбзэ тхыжьыгъэр 25:4, 1 Кор. 9:9, Лука 10:7

+ 5:19 Хэбзэ тхыжьыгъэр 19:15

+ 5:20 Хэбзэ тхыжьыгъэр 13:11, Гал. 2:14, 2 Тим. 4:2, Тит 1:13, Тит 2:15

+ 5:22 Апостол. 6:6, 1 Тим. 4:14, 2 Тим. 1:6, 2 Пет. 3:14, 1 Иуан 5:18, 2 Иуан 1:10, 1 Тим. 5:22

+ 5:23 Ушъый гъэсэпэтхыдэхэр 20:1, Ушъый гъэсэпэтхыдэхэр 23:20, Ушъый гъэсэпэтхыдэхэр 31:4, Ефес 5:18

+ 6:1 1 Пет. 2:18, Ефес 6:5, Кол. 3:22, Тит 2:9

+ 6:2 Филимон 1:16
+ 6:3 Рим. 16:17
+ 6:4 2 Тим. 2:14, 2 Тим. 2:23, Тит 3:9
+ 6:5 2 Пет. 2:3, Тит 1:11
+ 6:6 Фил. 4:11
+ 6:7 Орэд ЛъапӀэхэр 48:18, ДжакӀо 5:14
+ 6:8 Ушъый гъэсэпэтхыдэхэр 30:8

+ 6:9 Ушъый гъэсэпэтхыдэхэр 15:27, Ушъый гъэсэпэтхыдэхэр 23:4, Маттэ 6:19, Лука 12:15, Евр. 13:5

+ 6:10 МысырикӀыжь 23:8, Хэбзэ тхыжьыгъэр 16:19

+ 6:11 Хэбзэ тхыжьыгъэр 33:1, 1ПА 17:21, 2 Тим. 3:17

+ 6:12 2 Тим. 4:7, Иудэ 1:3

+ 6:13 Лука 3:1, Лука 23:1, Апостол. 3:13

+ 6:15 Хэбзэ тхыжьыгъэр 10:17, Ӏоф. 17:14, Ӏоф. 19:16, МысырикӀыжь 33:20, Иуан 1:18

+ 6:17 Ушъый гъэсэпэтхыдэхэр 23:5, Ушъый гъэсэпэтхыдэхэр 27:24

+ 6:18 Лука 12:21, Рим. 12:13, Ефес 4:28
+ 6:20 2 Тим. 1:12, 2 Тим. 2:16
+ 6:21 1 Тим. 1:6

+ https://ibt.org.ru/ebook?id=ADG

Table of Contents

- КъэбарышӀур: Апостол Паул апэрэ тхылъэу Тимофей фитхыгъэр

- Апостол Паул апэрэ тхылъэу Тимофей фитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ